Sekolah Menengah Kebangsaan Telok Mas

Sejarah sekolah

Sekolah Menengah Kebangsaan Telok Mas (SMKTM) mula dibina pada bulan Jun 2000 di atas sebidang tanah seluas 6.32 hektar dalam kawasan Telok Mas di bawah DUN Alai. Sekolah ini terdiri daripada 4 blok utama iaitu Blok A (pentadbiran), Blok B (bilik darjah), Blok C (makmal sains) dan Blok D (bengkel dan pusat sumber). SMK Telok Mas juga menyediakan kemudahan asrama untuk pelajar-pelajar lelaki dan perempuan dengan kapasiti maksimum 400 orang pelajar.
Berdasarkan keputusan Majlis Mesyuarat Kerajaan Negeri Melaka (EXCO) pada 28 Februari 2001 dan disahkan pada 14 Mac 2001, keputusan telah dibuat untuk menjadikan SMK Telok Mas sebagai sekolah berasrama kerajaan negeri Melaka. Hal ini telah membuka mata pihak Jabatan Pendidikan Negeri Melaka dan Kerajaan Negeri untuk menjadikan SMK Telok Mas sebagai sebuah Sekolah Rancangan Khas (Sekolah Asrama Harian Kerajaan Negeri). Oleh yang demikian, Kerajaan Negeri Melaka telah meluluskan permohonan untuk membiayai yuran makan dan minum pelajar-pelajar Rancangan Khas yang ditempatkan di asrama sebanyak RM1.00 seorang (sehari) bermula pada tahun 2002 sehinggalah 2007.
Namun begitu, hasrat untuk merealisasikan SMK Telok Mas menjadi Sekolah Rancangan Khas (Sekolah Asrama Harian Kerajaan Negeri Sepenuhnya) tidak menjadi kenyataan kerana desakan dan permintaan masyarakat tempatan untuk menjadikan SMK Telok Mas sebagai sekolah harian biasa. Oleh yang demikian, Kerajaan Negeri mengambil keputusan untuk memberhentikan yuran makan dan minum pelajar-pelajar Rancangan Khas yang ditempatkan di asrama sebanyak RM1.00 seorang (sehari) mulai tahun 2007.
Bermula dengan 8 buah kelas Tingkatan 1 dan 3 buah kelas Tingkatan 2. Pelajar Tingkatan 1 terdiri daripada kumpulan pertama pelajar Rancangan Khas (RK) seramai 160 orang dan selebihnya pelajar Rancangan Biasa (RB). Pelajar Tingkatan 2 pula terdiri daripada pelajar-pelajar dari SMK Seri Mahkota dan SMK Air Molek. Jabatan Pendidikan Negeri Melaka  juga telah menempatkan seramai 5 orang pelajar Rancangan Khas Sukan (RKS).
Pelajar Rancangan Khas (RK) terdiri daripada pelajar yang mendapat keputusan Ujian Pencapaian Sekolah Rendah (UPSR) yang cemerlang dan memuaskan tetapi gagal untuk mendapat tempat di Sekolah Berasrama Penuh (SBP), Maktab Rendah Sains MARA (MRSM) atau Sekolah Berasrama Penuh Integrasi (SBPI). Pelajar-pelajar ini, diwajibkan untuk tinggal di asrama. Manakala pelajar Rancangan Biasa (RB) terdiri daripada pelajar yang disalurkan daripada sekolah berhampiran.
SMK Telok Mas telah mendapat perhatian yang jitu daripada kerajaan negeri, Jabatan Pendidikan Negeri Melaka, Pejabat Pendidikan Daerah dan masyarakat setempat atas kecemerlangan yang dicapai bertahun-tahun lamanya. Buat kali pertama, berita tentang SMK Telok Mas telah dipaparkan di akhbar Berita Harian pada 20 Mei 2001.
Pada tahun 2016, pihak Jabatan Pendidikan Negeri Melaka telah bersetuju untuk membuka satu lagi kelas iaitu Kelas Aliran Agama (KAA) dan kini terdapat dua buah Kelas Aliran Agama iaitu tingkatan 1KAA dan tingkatan 2KAA. SMK Telok Mas juga telah mengorak langkah dengan memperkenalkan Bahasa Jerman untuk dua Kelas Rancangan Khas tingkatan 1 sebagai tambahan mata pelajaran baharu. Kelas tersebut ialah kelas tingkatan 1KRK1 dan tingkatan 1KRK2.
Secara umumnya, SMK Telok Mas kini memiliki 15 buah Kelas Rancangan Khas bagi tingkatan 1, tingkatan 2 dan tingkatan 3. Seterusnya, 2 buah Kelas Aliran Agama bagi tingkatan 1 dan tingkatan 2. Manakala, 7 buah kelas bagi Kelas Rancangan Biasa. Bagi tingkatan empat dan lima SMK Telok Mas menawarkan kelas sains tulen, sains teknikal dan sastera ikhtisas meliputi 7 buah kelas tingkatan empat dan 6 buah kelas tingkatan 5.

Sejarah Perpustakaan SMK Telok Mas

Pusat Sumber Sekolah SMK Telok Mas mempunyai sejarah perkembangannya tersendiri. Perkembangannya seiring dengan perkembangan sekolah ini yang memulakan sesi persekolahan pada tahun 2002. PSS SMK Telok Mas terletak di tingkat tiga bangunan Blok D. Pada awal penubuhannya, koleksi bahan bacaan dan buku-buku yang ada adalah sangat terhad jumlahnya. Namun, hasil sumbangan individu seperti guru-guru dan tuan pengetua sendiri telah dapat menambahkan koleksi buku dan bahan bacaan yang ada.
Fungsi PSS dalam merangsang aktiviti pdpc semakin menonjol. Pada tahun 2003, guru-guru mula menggunakan kemudahan BBM sepeti televisyen, OHP dan bilik tayang untuk proses pengajaran dan pembelajaran. Di samping itu, PSS digunakan untuk aktiviti Nadi Ilmu Amalan Membaca (NILAM) yang wajib bagi mata pelajaran Bahasa Melayu dan Bahasa Inggeris.
Walaupun masih dalam usia yang terlalu muda, PSS SMK Telok Mas semakin matang dalam memenuhi keperluan warga SMK Telok Mas dan pelajar-pelajar khususnya. Pada tahun 2004, PSS terus mengorak langkah untuk mempertingkatkan fungsinya bagi membantu proses pengajaran dan pembelajaran yang lebih berkualiti. Dua unit ditubuhkan iaitu Bilik Warisan dan unit ‘Red Spot’ sebagai tambahan unit yang sedia ada.

Profil Sekolah

Nama Sekolah  : SMK Telok Mas
Tahun Digunakan  : Jun 2001
Daerah  : Melaka Tengah
Status  : Sekolah Menengah Harian Berasrama
Bilangan Guru  : 80 orang
Bil. Staf Sokongan  : 16 orang
Bilangan Enrolmen  : 1079 orang
Bil. Bilik Darjah  : 37 kelas
Sesi Persekolahan  : Pagi
Lokasi  : Bandar

Pengelolaan Program oleh SMK Telok Mas

Peringkat Negeri dan Kebangsaan
2005                MASAM  - Majlis Amanah Saham Peringkat zon Selatan
2005                Merentas Desa Peringkat Negeri
2009                Bola Jaring – Penutup oleh YB Hassan Bin Rahman
                        Debat Peringkat Kawasan dan Negeri
2010                Kejohanan Bola Baling Debat peringkat Negeri
2013                Merentas Desa Peringkat Negeri
2014                Kejohanan Tenis MSS Peringkat Negeri
2016                Pendidikan Islam – Nadwah Kepimpinan Peringkat Kebangsaan
2017                Bakat Muzik Zon / Kebangsaan

Senarai Pengetua sekolah

Pengetua pertama: Tuan Hj Abd.Karim bin Hj.Daud (5 Disember 2001- hingga 23 Februari 2003
Pengetua kedua: Puan Hajah Che' Gayah bte Ariffin ( 1 Mac 2003- hingga 2005)
Pengetua ketiga:Datin Hjh Norliah bte Adam( 16 Disember 2005- 31 Mei 2007)
Pengetua keempat: Cik Hajah Jamilah bte Ismail( 1 Jun 2007- hingga 30 Disember 2011)
Pengetua kelima: Tn Hj Daud bin Abdul( 1 Januari 2012- hingga Disember 2012)
Pengetua keenam: Tuan Hj. Yusof bin Othman( Januari 2013- hingga Ogos 2016)
Pengetua ketujuh: Puan Hjh Kamariah bt Hj Othman( Ogos 2016- hingga kini)

Coretan Tokoh

Assalamualaikum w.b.t. salam pertemuan daripada saya, Nuratika binti Abdul Aziz. Kejayaan memperoleh Naib Johan dalam pertandingan Anugerah Tokoh NILAM Peringkat Kebangsaan pada tahun 2013 merupakan antara salah satu kenangan yang terbaik buat diri saya. Kejayaan ini bukanlah kejayaan saya seorang, tetapi kejayaan ini datang daripada usaha keras dan kepercayaan pihak SMK Telok Mas, pihak Bahagian Teknologi Pendidikan Negeri Melaka, guru-guru SMK Telok Mas serta ahli keluarga saya yang tercinta. Tanpa mereka, saya tidak mungkin berada di tempat saya berada kini.
Pada awal tahun 2013, saya mendapat berita bahawa saya menjadi Johan bagi pertandingan Anugerah Tokoh NIlam Negeri Melaka yang saya sertai pada tahun 2012. Perasaan saya bercampur-baur. Kejayaan diperingkat negeri bermakna saya menjadi wakil Melaka ke peringkat kebangsaan. Saya sahut cabaran itu, tentunya dengan dorongan yang tidak putus-putus daripada pihak sekolah khususnya tuan pengetua SMK Telok Mas iaitu Tn. Hj. Yusof bin Othman, guru-guru Nilam iaitu Pn Wan Zueraina bt Abdul Aziz serta Puan Shamsiah Bt Yusof.
Alhamdulillah, dengan sokongan daripada keluarga, rakan-rakan, pihak sekolah, tuan pengetua, guru-guru yang tercinta, saya berjaya merealisasikan impian warga Melaka, sekolah tercinta serta pihak BTPN Melaka iaitu menjadi tokoh Nilam di peringkat Kebangsaan.

Hiasan dalaman Bilik Warisan 2002 sehingga 2016

Sejarah Bilik Warisan ini telah dicetuskan oleh Datin Norliah Adam selaku pengetua SMK Telok Mas yang ketiga pada tahun 2006. Bilik ini dibina atas usaha Pn Shamsiah Bt Yusoff selaku guru media pusat sumber sekolah. Hal ini kerana bilik warisan dijadikan salah satu rangkaian pusat sumber sekolah. Pada asalnya bilik ini memuatkan sejarah tentang pencapaian pelajar dalam bidang akademik dan pencapaian dalam bidang kokurikulum. Termasuklah senarai dan gambar pelajar - pelajar cemerlang dalam SPM dan PMR. Begitu juga biodata pengetua-pengetua yang terdahulu ditempatkan di bilik ini. 

Tidak ketinggalan juga gambar guru yang telah mencapai kecemerlangan dan yang telah mendapat Anugerah Perkhidmatan Cemerlang ditempatkan di bilik ini. Segala aktiviti pelajàr dan kejayaan sekolah berbentuk sijil atau pingat ditempatkan di sini. Di bilik ini juga menyediakan album mengikut panitia. Semua pantia juga terlibat secara langsung mengumpulkan gambar aktiviti mèreka dalam album. Gambar guru mengikut tahun juga terdapat di sini. Malah tidak ketinggalan juga kami mengumpulkan gambar dan maklumat bekas-bekas pelajar yang berjaya selepas meninggalkan SMK Telok Mas seperti menjadi jurutera, doktor, dan sebagainya sebagai bukti kemenjadian pelajar.  Malahan dengan adanya bilik ini banyak membantu pelajar terutamanya pelajar tingkatan 3 dalam membuat folio sejarah. 

Selain itu dengan terbinanya bilik warisan ini secara tidak langsung memberi impak kepada kejayaan Pusat Sumber Sekolah. Hal ini terbukti SMKTM telah menjadi  Johan PSS  Peringkat Negeri Melaka mulai tahun 2003,2004,2005,2006,2007 dan 2008 serta pada tahun 2006 telah mewakili Melaka dalam pertandingan Pusat Sumber Sekolah cemerlang peringkat kebangsaan.  Pada tahun 2016 dan 2017 bilik warisan ini diambil alih oleh panitia sejarah di bawah penyeliaan Puan Nurul Atiqah Bt Bani pada tahun 2016. Seterusnya diambil alih oleh Cik Nurkhairani binti Mohd Kalip pada tahun 2017. 

Atas inisiatif pengetua iaitu Pn.Hjh.Kamariah Binti Othman bilik warisan ini telah berjaya dimurnikan semula di bawah  pengelolaan Cik Nurkairaini Bt Mohd Kalip. Proses mengemaskini bilik ini disegerakan kerana bilik ini akan dihakimi untuk Galeri Warisan Sekolah dalam Wikipedia. SMK Telok Mas antara lima buah sekolah di negeri Melaka yang berjaya masuk ke peringkat akhir pertandingan Bilik Warisan dan Galeri Kategori Sekolah Menengah.   
Oleh: Pn. Maimun Manan, [٢١.١٠.١٧ ١٤:٤٤]

Majlis Perasmian Bulan Patriotik 2017

Majlis ini telah diadakan pada 2 September 2017. Ia telah Dirasmikan oleh : Yang Berbahagia Datuk Dr. Haji Aziz Bin Ujang Pengurus Besar, Institut Kajian Sejarah dan Patriotisme (IKSEP) Cawangan Melaka, kesemua pelajar dihimpunkan di perkarangan kantin sekolah bagi menyaksikan persembahan pelajar seperti koir dan lakonan kemerdekaan.